Zahorčák, Viliam, poslanec NR SR (2024-09-10):
Vážený pán predsedajúci, vážené kolegyne, vážení kolegovia, dovoľujem si vo svojom vystúpení v krátkosti zdôvodniť pozmeňujúci návrh, ktorý predložím o chvíľu. Uvedený pozmeňujúci návrh rieši úpravu režimu členstva v DataCentre elektronizácie územnej samosprávy, tzv. DEUS. Režim sa navrhuje nastaviť tak, že ministerstvo, ktoré ma byť členom združenia DEUS, bude určené rozhodnutím vlády Slovenskej republiky nie tak, ako je to momentálne, že je tam len ministerstvo financií. Pokiaľ sa v budúcnosti vláda rozhodne, že namiesto súčasného ministerstva bude členom združenia iné ministerstvo, určí tak svojím rozhodnutím. Cieľom je zabezpečenie flexibilnej a efektívnej realizácie informatizácie spoločnosti a verejnej správy zo strany zainteresovaných subjektov. Zároveň na uvedené reaguje aj úprava režimu financovania v prípade zmeny člena. A teraz prikročím k samotnému pozmeňujúcemu a doplňujúcemu návrhu. Pozmeňujúci a doplňujúci návrh poslanca Národnej rady Slovenskej republiky Viliama Zahorčáka k vládnemu návrhu zákona, ktorým sa mení zákon č. 325/2022 Z. z., ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z., tlač 309. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení zákon č. 325/2022 Z. z., ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony v znení zákona č. 301/2023 Z. z., tlač 309. Za článok I sa vkladá nový článok II, ktorý znie: „Čl. II Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 238/2017 Z. z., zákona č. 69/2018 Z. z., zákona č. 313/2018 Z. z., zákona č. 211/2019 Z. z., zákona č. 134/2020 Z. z., zákona č. 416/2020 Z. z., zákona č. 325/2022 Z. z. a zákona č. 301/2023 Z. z. sa mení takto: 1. V § 9a ods. 1 druhej vete sa slová „jedinými členmi sú ministerstvo financií” nahrádzajú slovami „členmi sú ministerstvo určené rozhodnutím vlády Slovenskej republiky”. 2. V § 9a odsek 6 znie: „(6) Členovia záujmového združenia právnických osôb DataCentrum elektronizácie územnej samosprávy Slovenska prispievajú v súlade s osobitnými predpismi9b) na činnosť správcu dátového centra v rozsahu a spôsobom podľa vnútorných predpisov správcu dátového centra. Ministerstvo určené podľa odseku 1 môže poskytnúť správcovi dátového centra príspevok zo štátneho rozpočtu podľa zákona o štátnom rozpočte na príslušný rozpočtový rok určený na zabezpečenie činností správcu dátového centra.“.“ Nový čl. II nadobúda účinnosť 1. januára 2025, čo sa premietne aj do ustanovenia o nadobudnutí účinnosti zákona. Pôvodný čl. II sa prečísluje ako čl. III. Vložením nového článku sa primerane upraví názov návrhu zákona. Pán predsedajúci, skončil som.